***Csongrád Város Polgármesterétől***

**Száma**: Szo/803-14/2023.

**Témafelelős:** Sebők Borbála

**ELŐTERJESZTÉS**

**Csongrád Városi Önkormányzat Képviselő- testülete**

**2023. augusztus 31.-ei ülésére**

**Tárgy:** Csongrád Város Helyi Esélyegyenlőségi Programja

Tisztelt Képviselő- testület!

Az *Egyenlő bánásmódról és az esélyegyenlőség előmozdításáról* szóló 2003. évi CXXV. törvény (a továbbiakban: Ebktv.) 31.§ (6)-(7) bekezdése alapján a települési önkormányzatok az államháztartás alrendszereiből, az európai uniós forrásokból, illetve a nemzetközi megállapodás alapján finanszírozott egyéb programokból származó, egyedi döntés alapján nyújtott, pályázati úton odaítélt támogatásban csak akkor részesülhet, ha az Ebktv. rendelkezéseinek megfelelő, hatályos helyi esélyegyenlőségi programmal (továbbiakban: HEP) rendelkezik.

Az Ebktv. 31. §-a rendelkezik a helyi esélyegyenlőségi programokról. A törvény 31. § (1) bekezdése szerint a települési önkormányzat ötévente öt évre szóló helyi esélyegyenlőségi programot fogad el, amelyet a 31. § (4) bekezdése értelmében kétévente át kell tekinteni és szükség esetén felül kell vizsgálni.

*A helyi esélyegyenlőségi programok elkészítésének szabályairól és az esélyegyenlőségi mentorokról* szóló 321/2011. (XII.27.) Korm. rendelet (a továbbiakban: Kormányrendelet) írja elő a HEP készítésénekszabályait, mely rögzíti a Társadalmi és Esélyteremtési Főigazgatóság feladatait is. Az általuk kijelölt mentor segíti az esélyegyenlőségi referens munkáját, valamint a HEP-pel kapcsolatosan véleményezési jogköre van. Mind a HEP formája, mind tartalma között, meghatározott adatok rögzítésére van lehetőség.

A Helyi Esélyegyenlőségi Program 2023-2028 elnevezésű dokumentum tervezetét a Társadalmi Esélyteremtési Főigazgatóság Dél-Alföldi Társadalmi Esélyteremtési Igazgatóság esélyegyenlőségi mentora szakmailag véleményezte.

A Kormányrendelet megköti a kötelező adatok forrását is, mely az Országos Területfejlesztési és Területrendezési Információs Rendszer adatbázisa.

Csongrád város Helyi Esélyegyenlőségi Programja helyzetelemzésből és intézkedési tervből áll. A helyzetelemzésben a településen élő hátrányos helyzetű társadalmi csoportok, különösen a mélyszegénységben élők, romák, gyermekek, nők, idősek és fogyatékkal élők teljes lakossághoz viszonyított képzettségi, lakhatási, foglalkoztatási, egészségi, szociális és területi mutatóit, az adott település esélyegyenlőtlenségi problémái kerültek megfogalmazásra. Az intézkedési tervben pedig meghatározásra került, hogy a helyzetelemzésben feltárt esélyegyenlőségi problémák felszámolása érdekében milyen beavatkozásokra, intézkedésekre van szükség a következő 5 évben.

A fentiek alapján kértem a Tisztelt Képviselő- testületet az előterjesztés megvitatására és a határozati javaslat elfogadására.

**Határozati javaslat**

Csongrád Városi Önkormányzat Képviselő- testülete a „Csongrád Város Helyi Esélyegyenlőségi Programja” című előterjesztést megtárgyalta, és az alábbi döntést hozta:

1. A Képviselő- testület elfogadja Csongrád Város Helyi Esélyegyenlőségi Programját.
2. A Helyi Esélyegyenlőségi Program Intézkedési Terveiben megjelölt felelősök elfogadják a Helyi Esélyegyenlőségi Programot és az abban foglaltakat, valamint gondoskodnak az Intézkedési Tervek megvalósításáról.
3. A Képviselő- testület felhatalmazza a polgármestert Csongrád Város Helyi Esélyegyenlőségi Programjának aláírására.

Határidő: Azonnal

Felelős: Bedő Tamás, polgármester

\_\_\_\_\_\_\_\_\_\_\_\_\_\_\_\_\_\_\_\_\_\_

Bedő Tamás

polgármester

Csongrád, 2023. augusztus 31.

Erről értesítést kap:

1. Csongrád Város Polgármestere
2. Szociális és Lakásügyi Iroda
3. A Képviselő-testület tagjai
4. Irattár